কখনও তাঁকে দেখা যাচ্ছে নিজের শহর দিল্লিতে আইপিটিএলে। কখনও আবার স্পনসরের অনুষ্ঠানে। কখনও বা কুস্তি লিগে। এই মুহূর্তে ক্রিকেট ছাড়াও তিনটি অন্য খেলার লিগের সঙ্গে তিনি যুক্ত। অন্যতম মালিক হিসাবে। আইএসএলে এফ সি গোয়া’তে রয়েছেন তিনি। আইপিটিএলে রজার ফেডেরারদের ইউএই রয়্যালসের সঙ্গে। এ ছাড়াও প্রো কুস্তি লিগে যুক্ত হয়েছেন।
একটা খেলা থেকে অন্য খেলায় লাফিয়ে লাফিয়ে উপস্থিতও হতে হচ্ছে ভারত অধিনায়ককে। মঙ্গলবারেই যেমন কোহলি হাজির হয়ে গেলেন দুবাইয়ে। সংযুক্ত আরব আমিরশাহির দল খুব একটা ভাল করতে পারছে না। তাদের হয়ে চিয়ারলিডারের ভূমিকা পালন করে গেলেন কোহলি। দিল্লিতে যেমন আইপিটিএলের মুখ্য আকর্ষণ ছিল ফেডেরার বনাম নাদাল দ্বৈরথ, তেমন মরুশহরে আগ্রহের কেন্দ্রে ছিল ফেডেরার বনাম অ্যান্ডি মারে। ইউএই রয়্যালসের হয়ে খেলছেন ফেডেরার। সিঙ্গাপুর স্ল্যামার্সের হয়ে মারে। সোমবার ভারতীয় সময় অধিক রাতে দুবাইয়ে শুরু হওয়া সেই ম্যাচে ছিলেন কোহলি।
দুবাইয়ে ফোন করে জানা গেল, টেনিসে যাওয়ার আগে এফ সি গোয়া’র সেমিফাইনাল ম্যাচও টিভি-তে বসে দেখেছেন কোহলি। আইএসএলের ফাইনাল দেখতে গোয়াতেও যাবেন তিনি। দুবাইয়ে সাংবাদিকেরা তাঁকে প্রশ্ন করেন, বিভিন্ন খেলার প্রতি তৈরি হওয়া নতুন আকর্ষণ নিয়ে। কোহলি বলেন, ফুটবলের প্রতি তাঁর অনুরাগ ছোটবেলা থেকে। টেনিস দেখতেও তিনি ভালবাসতেন অনেক আগে থেকে। ঘটনা হচ্ছে, ক্রিকেটার হিসাবে প্রতিষ্ঠিত হলেও অন্য এই খেলাগুলির প্রতি আকর্ষণ তাঁর থেকেই গিয়েছে। সেই কারণে ফুটবল বা টেনিসের সঙ্গে যুক্ত হওয়ার সুযোগ পেয়েই তিনি রাজি হয়ে যান।
ক্রিকেট নিয়েও প্রশ্ন করা হয় তাঁকে। নতুন করে আর পিচ-বিতর্কে ঢোকেননি ভারত অধিনায়ক। তবে বলেছেন, ভারতীয় দল একটা পদ্ধতির মধ্যে দিয়ে এগোচ্ছে। সেই পদ্ধতিতে একটা বড় প্রাপ্তি, দক্ষিণ আফ্রিকার বিরুদ্ধে ৩-০ ব্যবধানে সিরিজ জয়। বলেন যে, টেস্ট অধিনায়কত্ব তিনি উপভোগ করছেন। পরবর্তী লক্ষ্য হবে, টেস্ট অধিনায়ক হিসাবে পরের ধাপে পৌঁছনো।
যদিও তাঁর হাবভাব দেখে মনে হচ্ছে, ক্রিকেটে ফিরবেন পরে। আপাতত তিনি ফুটবল, টেনিস, কুস্তিতে চিয়ারলিডার কোহলি।